 Na MERCY MWENDE MWANAMUME anayedai kuwa Idara ya Uchunguzi kuhusu Uhalifu (DCI) ilitumia picha yake kimakosa na kumtaja kama gaidi amezuiliwa katika Kitengo cha Polisi wa Kukabiliana na Ugaidi (ATPU). Akithibitisha kisa hicho, Kamanda wa Polisi mjini Nyeri (SCPC), Paul Kuria alisema mwanamme huyo kwa jina Robert Gathogo mwenye umri wa miaka 27 alihamishwa Nairobi na maafisa wa ATPU Ijumaa asubuhi. Kulingana na Mkuu wa Kituo cha Polisi mjini Nyeri, Bw Gathogo, mkazi wa Kamakwa, Nyeri aliona picha yake ikitangazwa kwenye vyombo vya habari kama mmoja kati ya washukiwa sugu wanane wa kigaidi wanaosakwa. “Alijisalimisha kwenye kituo cha polisi Jumatano usiku akidai kuwa yeye ndiye mwanamume aliyeonyeshwa kwenye picha iliyonukuliwa kama Abdul Rahman Hija, lakini maelezo yaliyoambatana nayo si yake,” alisema. Mnamo Januari 12, DCI kupitia ujumbe wa Twitter iliorodhesha washukiwa sugu wanane wa kigaidi wanaosakwa kwa sasa na makachero. Miongoni mwa picha hizo ilikuwepo ya Bw Hija almaarufu pia kama Mnubi. Kulingana na ujumbe wa DCI, mshukiwa huyo anatoka Kaunti ya Nyeri na ni mwanachama wa genge la wahalifu lililokuwa likihangaisha mji wa Nyeri kabla ya kutorokea Somalia. “Alijiunga na al-Shabaab mnamo 2016 na baada ya kupokea mafunzo na kupigana vita Somalia, alitumwa nchini kufanya mashambulio,” ujumbe huo uliendelea kueleza. Bw Kuria alisema kulikuwa na hitilafu kuhusiana na picha iliyotumika kwenye tangazo hilo. Kulingana naye, polisi walipata picha ya Bw Gathogo aliposhtakiwa kuhusu mashtaka ya wizi wa kimabavu mnamo 2014. Hata hivyo, Bw Gathogo alikata rufaa kuhusiana na uamuzi wa mahakama na kuachiliwa huru kutokana na hatia hiyo mnamo Januari 2019. “Alikuwa mtu huru na ndiposa aliingiwa na wasiwasi kufuatia kisa hicho na akaamua kujisalimisha,” alisema Bw Kuria. Baada ya kujisalimisha mnamo Jumatano usiku, alitakiwa kurejea kwenye kituo cha polisi mnamo Ijumaa ambapo alikabidhiwa kwa ATPU. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  